Veerbootramp: Duikers begin lyke verwyder | Maroela Media
Veerbootramp: Duikers begin lyke verwyder
Foto: Suid-Koreaanse Kuswag
Duikers het Sondag 13 liggame uit die veerboot wat aan die kus van Jindo, Suid-Korea gesink het, verwyder.
Die veerboot, die Sewol, het Woensdag omgeslaan met 475 mense aan boord. Volgens die Suid-Koreaanse kuswag is drie liggame kort voor middernag uit die skip verwyder en 'n verdere 10 liggame Sondagoggend. Dit is in die stadium nie duidelik of daar enige oorlewendes in die veerboot vasgekeer is nie.
Nagenoeg 500 duikers is by die soek- en reddingsoperasie betrokke. Dit word egter bemoeilik deur sterk seestrome en swak sig. Duikers kon eers Vrydag, 48uur na die ramp, daarin slaag om die binnekant van die veerboot te bereik. Die bevestigde dodetal staan op 46 met 256 mense wat steeds vermis word.
Van die 475 mense aan boord van die veerboot, was 352 leerders van Hoërskool Danwon. Die leerders was met 'n uitstappie op die boot toe die ramp plaasgevind het.